Sag C-195/02

Kommissionen for De Europæiske Fællesskaber

mod

Kongeriget Spanien

»Traktatbrud – direktiv 91/439/EØF – kørekort – gensidig anerkendelse – obligatorisk registrering eller ombytning af kørekort – betingelser for fornyelse af kørekort, som er udstedt før direktivets gennemførelse«

Sammendrag af dom

1. Fri bevægelighed for personer – etableringsretten – kørekort – direktiv 91/439 – gensidig anerkendelse af kørekort

(Rådets direktiv 91/439, art. 1, stk. 2)

2. Fri bevægelighed for personer – etableringsfrihed – kørekort – direktiv 91/439 – obligatorisk ombytning af kørekort, udstedt af en medlemsstat, på grund af manglende plads til påtegninger, der er nødvendige af administrative hensyn – ikke tilladt

(Rådets direktiv 91/439, art. 1, stk. 3, og art. 8, samt bilag I, punkt 4)

3. Fri bevægelighed for personer – etableringsretten – kørekort – direktiv 91/439 – fornyelse af kørekort – sondring mellem kørekort udstedt efter henholdsvis før direktivets ikrafttræden hvad angår mindstekrav med hensyn til fysisk og psykisk egnethed – ikke tilladt – berettigelse – foreligger ikke

[Rådets direktiv 91/439, art. 7, stk. 1, litra a), og bilag III]

1. Artikel 1, stk. 2, i direktiv 91/439 om kørekort indeholder et princip om gensidig anerkendelse af kørekort, som er udstedt af de øvrige medlemsstater. Denne gensidige anerkendelse, der skal ske uden nogen formaliteter, er en præcis og ubetinget forpligtelse, og medlemsstaterne råder ikke over noget skøn med hensyn til de foranstaltninger, der skal træffes for at efterkomme forpligtelsen. Når registreringen af et kørekort, der er udstedt af en anden medlemsstat, udgør en forpligtelse, eftersom indehaveren af kørekortet pålægges en sanktion, såfremt han efter bosættelsen i værtsmedlemsstaten fører et køretøj uden at have ladet sit kørekort registrere, må en sådan registrering anses for en formalitet i strid med direktivets artikel 1, stk. 2.

(jf. præmis 53-55)

2. Den mulighed, der gives værtsmedlemsstaten i medfør af artikel 1, stk. 3, i direktiv 91/439 om kørekort for at påføre et kørekort udstedt af en anden medlemsstat sådanne påtegninger, som er nødvendige af administrative hensyn, er, ifølge punkt 4 i bilag I til direktivet, udtrykkeligt betinget af, at der er plads til dette på kørekortet.

At foretage ombytning af et kørekort, der er udstedt af en anden medlemsstat, når der ikke længere er den fornødne plads til at påføre bemærkninger, som er nødvendige af administrative hensyn, er ikke foreneligt med direktiv 91/439, idet en sådan ombytning ikke er opført på den udtømmende liste over ombytningstilfælde i direktivets artikel 8.

(jf. præmis 69 og 70)

3. Det fremgår af artikel 7, stk. 1, litra a), i direktiv 91/439 om kørekort, sammenholdt med direktivets bilag III, hvortil denne bestemmelse henviser, at der gælder visse mindstekrav med hensyn til fysisk og psykisk egnethed til at føre et motorkøretøj for alle, der ønsker at få udstedt eller fornyet et kørekort.

Da direktiv 91/439 ikke sondrer mellem fornyelse af kørekort, der er udstedt efter dets ikrafttræden, og fornyelse af de kørekort, der er udstedt før denne dato, er en sådan sondring uforenelig med direktivet.

En overtrædelse af artikel 7, stk. 1, litra a), i direktiv 91/439 kan ikke begrundes med, at der findes nationale bestemmelser, som er til hinder for et krav om, at indehavere af et kørekort, der er udstedt, før direktiv 91/439 trådte i kraft, skal opfylde de i direktivet fastsatte betingelser.

En medlemsstat kan således ikke påberåbe sig bestemmelser, fremgangsmåder eller forhold i sin nationale retsorden til støtte for, at forpligtelser og frister, der følger af et direktiv, ikke overholdes.

(jf. præmis 77, 78, 81 og 82)